[{"text_idx": "#000001", "text": "Yn dilyn buddugoliaeth o drwch blewyn yn erbyn Bwlgaria yn gemau rhagbrofol Cwpan y Byd 2022 ddydd Sul, roedd yn rhaid i Gymru wella ar y perfformiad hwnnw yn erbyn Estonia yn Stadiwm Dinas Caerdydd nos Fercher."}, {"text_idx": "#000003", "text": "Roedd hon yn ge\u0302m yr oedd yn rhaid i Gymru ei hennill, gyda Gwlad Belg saith pwynt yn glir o\u2019r crysau cochion ar frig y tabl cyn y gic gyntaf, a\u2019r Weriniaeth Tsiec yn ail."}, {"text_idx": "#000004", "text": "Gyda\u2019r Wal Goch yn dychwelyd i wylio\u2019r chwarae yn ge\u0302m gartref gyntaf carfan Robert Page ers dechrau\u2019r pandemig, roedd y gobeithion \u2013 a\u2019r gweiddi \u2013 yn uchel ar y noson."}, {"text_idx": "#000005", "text": "Funud yn unig ar o\u0302l y chwiban gyntaf, fe fethodd Harry Wilson gyfle euraidd ar o\u0302l derbyn y be\u0302l gan Gunter, ond yr ergyd sydyn yn gwyro i\u2019r dde heibio\u2019r targed."}, {"text_idx": "#000006", "text": "Er i Gymru fethu cyfle cynnar a hawlio\u2019r mwyafrif o\u2019r meddiant, roedd yr hanner awr gyntaf yn rhwystredig i\u2019r ti\u0302m cartref."}, {"text_idx": "#000007", "text": "Cafodd Harry Wilson ei eilyddio ar o\u0302l derbyn anaf i\u2019w ben ac arddangos effeithiau cyfergyd wedi 36 o funudau, gyda Johnny Williams yn dod ar y cae yn ei le."}, {"text_idx": "#000009", "text": "Prin iawn oedd cyfleoedd Cymru cyn diwedd yr hanner, gyda\u2019r ymwelwyr yn ennill y frwydr yng nghanol y cae. Di\u0302-sgo\u0302r oedd hi ar yr hanner, a\u2019r Wal Goch yn adleisio rhwystredigaeth y chwaraewyr ar y cae."}, {"text_idx": "#000010", "text": "Fe ddechreuodd yr ail hanner gyda\u2019r un rhwystredigaeth i Gymru, oedd yn parhau i fethu a dod o hyd i\u2019r fflach oedd yn ddigon i wneud gwahaniaeth. Ond fe ddaeth cyfle o\u2019r diwedd wedi 55 munud o gic gosb, ar o\u0302l trosedd ar Daniel James ar yr asgell chwith."}, {"text_idx": "#000011", "text": "Gareth Bale oedd unwaith eto yng nghanol y cyffro, gyda pheniad nerthol yn cael ei harbed gan golwr Estonia, Karl Hein."}, {"text_idx": "#000012", "text": "Tyler Roberts oedd y nesaf i fethu cyfle gwych ar 60 o funudau \u2013 ond ei ergyd yntau yn cael ei harbed gan droed Hein. Cynyddu oedd y pwysau wrth i Gymru ddechrau rheoli unwaith eto."}, {"text_idx": "#000013", "text": "Ddau funud yn ddiweddarach fe ddaeth ge\u0302m Tyler Roberts i ben pan gafodd ei eilyddio am Mark Harris \u2013 ei ail gap yn unig dros Gymru ond yn gyfarwydd gyda Stadiwm Dinas Caerdydd ag yntau\u2019n chwarae i\u2019r Adar Gleision."}, {"text_idx": "#000014", "text": "Cyfle Estonia i eilyddio oedd hi wedi 70 o funudau \u2013 Henri Anier a Rauno Sappinen yn gadael y cae ac Erik Sorga a Vlasiy Sinavski yn dod ymlaen yn eu lle."}, {"text_idx": "#000015", "text": "Ond bu ond y dim i Gareth Bale dorri drwy amddiffyn Estonia wedi 82 o funudau \u2013 ei ergyd yn cael ei harbed a\u2019i beniad wedyn yn taro\u2019r postyn."}, {"text_idx": "#000016", "text": "Daeth dau eilydd ymlaen i Estonia wedi 86 o funudau \u2013 cyn i Bale unwaith eto fethu cyfle gyda\u2019i gic rydd yn gwyro\u2019n rhy uchel i newid pethau."}, {"text_idx": "#000017", "text": "Daeth cyfle hwyr i Estonia gydag ergyd nerthol gan eu capten Vassiljev \u2013 ond fe lwyddodd Danny Ward i droi\u2019r be\u0302l heibio\u2019r trawst, cyn gwneud ail arbediad yn sydyn eiliadau wedyn."}, {"text_idx": "#000018", "text": "Gyda\u2019r eiliadau olaf o\u2019r chwe munud ychwanegol yn diflannu, Robert Page oedd yr un o welodd cerdyn melyn, ac yn fuan wedyn roedd y ge\u0302m ar ben. Siom a rhwystredigaeth felly i\u2019r 21,600 o gefnogwyr oedd wedi teithio i Gaerdydd i gefnogi Cymru ar y noson."}]